  Григорий Фомин Анжелика Тихонова корреспондент Удмуртиын Дышетонлэн арез улсын Ижкарын выль ӵектосъёс мытозы. 2022-тӥ арын нылпи садъёслы 22,7 миллион манет висъязы. Со кылем арынлэсь ог 11 миллион манетлы тросгес. Огъя дышетон удысын 80,3 миллион манет кутозы, со кылем арынлэсь кык поллы тросгес. Ижкар администрациысь дышетонъя управленилэн кивалтӥсез Наталья Гвоздкова вылэ члскыса, со сярысь элькунысь Дышетонъя но тодосъя министерстволэн пресс-службаез ивортӥз. «Армы умой мылкыдын кутскиз, улосвыл кивалтэтлэн пумкылъянэзъя, дышетонэз радъяны элькун коньдэтысь висъяськись уксёлэсь быдӟалазэ кык поллы йылтӥзы. Со карысь дышетон огазеяськонъёсы тросгес шудон тӥрлыкъёс но дышетон пособиос басьтыны луонлык сётоз. Со пӧлын тазалыксыя сюбегатэм луонлыкъёсын пиналъёслы но тросгес книгаос басьтэмын луоз» Наталья Гвоздкова, Ижкарысь администрациысь дышетонъя управленилэн кивалтӥсез Дышетонлэн арез улсын Ижкарысь дышетӥсьёс понна кӧня ке ӵектосъёс чакламын. 2-тӥ южтолэзе егит педагогъёс но соослэн нодъясьёссы понна «Мои профессиональные достижения» конкурслы йылпумъянъёс лэсьтозы. Карын сыӵе ужрад нырысьсэ ортче. Со сяна, карысь дышетон удысэз азинтӥсь дышетӥсьёслы нырысьсэ Ижкар тӧролэсь грантсэ сётозы. Озьы ик удмурт кылэз утён но азинтон понна малпам сетевой йӧскалык ӵектосъёсъя «Традиции и новации» конкурс, ӵектосъёсъя «Архитектура образовательного пространства» конкурс ортчозы. Нош «Школа без ограничений» конкурс улсын тазалыко но тазалыксыя сюбегатэм луонлыко пиналъёсты ӵош дышетонъя тужгес усто ӵектосъёсын тодматозы. Со сяна, Ижкарын мукет ӵектосъёсты но улонэ пыӵатозы. Соос пӧлын «Созвезвие талантов», «Педагог – это образ!» адӟытонъёс, «Есть такая профессия – будущее создавать» фестиваль, «Счастье – быть родителями» но «От дебюта к профессионализму» форумъёс, школаосысь но нылпи садъёсысь спортзалъёсты но бассейнъёсты тупатъянъя «Современному образованию – современную мебель», «Здоровый ребёнок – сильная страна» ӵектосъёс. Озьы ик Ижкарын нылпи садъёслэсь азбаръёссэс выльдонъя «Территория детства» ӵектосэз улонэ пыӵатыны кутскизы. Со кӧня ке арлы чакламын. Али ӵектос борды карысь сизьым ужъюртъёс итӥськизы ини. Отын писпу йылъёсты вандылон ужрадъёс йылпумъяськизы. Ужез мукет нылпи садъёсын но нуозы. Бӧрысь нылпиослы поръян интыосты югдытон борды басьтӥськозы, собере – нылпи садъёслэсь интывылзэс асфальтэн шобыртозы. Тодэ вайытом, Удмуртиысь 57 дышетӥсьёс «Педагог года – 2022» элькун вожвылъяськонлэн кыкетӥ люкетаз потӥзы. Тегъёс: Дышетонлэнарез Дышетон Ижкар дӥськут школаос Удмуртия  